रमज़ान का मूल अर्थ केवल भूखा-प्यासा रहना ही नहीं है, बल्कि उस भूख को जानना भी है जिसे दुनिया के ग़रीब, बेबस, मज़लूम और मुफ़लिस झेल रहे हैं। उनकी भूख को समझना तथा उस ओर ध्यान देकर उनकी भूख मिटाने की कोशिश करना भी रमज़ान की ही इबादत है। और इस्लाम की मूल भावना में सम्मलित है। रमज़ान का मूल मंत्र है, 'कम खाना और ग़म खाना।' ग़म खाने का अर्थ है अपनी नफ्स (इंद्रियों) पर क़ाबू रखना। जैसे काम, क्रोध, मद, लोभ आदि। अर्थात स्वयं पर नियंत्रण रखना। किसी को ग़लत न बोलना, सख्त जबान में बात न करना, बात-बेबात पर गुस्सा न करना, संयम का पालन करना तथा ख़ुद को जब्त करना भी रमज़ान की इबादत में शुमार होता है ।